Summit G-8 privlači pozornost svijeta na žrtve katastrofalnog potresa
Talijanski premijer Silvio Berlusconi odlučio je da se ovogodišnji summit G-8 održi pokraj mjesta  L'Aquilla kako bi naglasio teško sta
Čelnici najmoćnijih zemalja svijeta G-8 održavaju svoj redoviti godišnji summit ovaj put u središnjoj Italiji. Očekuje se da će se na dnevnom redu naći široki spektar pitanja – od aktualne globalne ekonomske krize, do Afganistana, Irana i pomoći Africi i drugim regijama pogođenim siromaštvom. Međutim, ovaj summit ima i poseban značaj za domaćina Italiju. To je prilika za svjetske čelnike da u izravnom kontaktu razgovaraju o globalnim pitanjima. Ako se summiti G-8 ne održavaju u glavnim gradovima zemalja članica, obično se održavaju na sigurnim i komfornim lokacijama. Mirni krajolik regije Abruzzo u središnjoj Italiji izgleda da se uklapa u tu predodžbu. Međutim, ove je godine drugačije. Summit G-8 održava se u vojarni jedne spartanske vojne akademije. A nalazi se usred regije koja se još uvijek oporavlja od razornog potresa koji ju je pogodio prije tri mjeseca. Epicentar potresa od 6. travnja ove godine bio je u blizini mjesta L'Aquila, međutim, pustošenje se proširilo daleko. Oko 300 osoba je poginulo, a više od 65 tisuća je ostalo bez krova nad glavom. Talijanski premijer Silvio Berlusconi odlučio je da se ovogodišnji summit G-8 održi pokraj mjesta L'Aquilla kako bi naglasio teško stanje ljudi u toj regiji. Čelnik talijanske agencije za civilnu zaštitu Guido Bertolaso kaže da bi to moglo izmijeniti situaciju. "Možete zamisliti što znači imati predsjednike Sjedinjenih Država, Ruske Federacije i Narodne Republike Kine. Pozor svijeta bit će koncentriran tjedan dana na L'Aquilu. To je najbolje jamstvo za ljude bez doma da neće biti zaboravljeni". Bertolaso vjeruje da će to potaknuti ljude da se počnu vraćati u to područje i da će dovesti turiste i nužno potrebni novac. Međutim, reakcije lokalnog stanovništva su različite. Među onima koji su izgubili krov nad glavom i potražili sklonište u šatorskim naseljima neki vjeruju da je summit G-8 važan za njih. Međutim, drugi, poput Carle D'Ascenzo sumnjaju da će donijeti promjenu. "Moram se nasmijati – ništa se neće promijeniti. OK, tu je summit...zašto onda ne bi došli ovdje pogledali ova naselja, pogledali šatore, pogledali kako živimo". Bit će skoro nemoguće za svjetske čelnike da ne primijete razaranja koje je prouzročio ovaj potres i poteškoće s kojima su ljudi sučeljeni. Međutim, nedvojbeno će i druga pitanja na dnevnom redu zauzeti istaknuto mjesto – od aktualne globalne ekonomske recesije i toga kako izbjegnuti njeno ponavljanje u budućnosti, do regionalne sigurnosti, rata u Afganistanu, situacije u Iranu i pomoći najsiromašnijim zemljama svijeta. Summiti neizbježno znače i povećavanje mjera sigurnosti i zabrinutost zbog prosvjeda koji često postanu nasilni. Talijanske vlasti kažu da su poduzele preventivne mjere. Guido Bertolaso, šef talijanske agencije za civilnu zaštitu, kaže kako je uvjeren da prosvjedi u ovom slučaju neće predstavljati problem. "Možete li zamisliti nekoga tko bi htio doći ovdje i prosvjedovati među šatorima, među beskućnicima, među ljudima koji su prošli kroz velike patnje zbog potresa? Ako takvih bude, vjerujem da će ih stanovnici L'Aquille zaustaviti, a ne policija". Općenito se vjeruje da se ljudi ovdje žele naći u središtu pozornosti, makar i na kratko,kako bi osjetili da nisu zaboravljeni. Na kraju se ipak nadaju da će od dolaska čelnika zemalja G-8 možda imati dugotrajne koristi kako bi se ova regija ponovno oslonila na vlastite noge.